Sekuriteitswag gewond in skietery met Zama ZamasArgieffoto. ŉ Sekuriteitswag is gewond gedurende ŉ skietery tussen die polisie en onwettige mynwerkers, ook bekend as Zama Zamas, in Orkney naby Klerksdorp in Noordwes. Kapt. Aafje Botma, woordvoerder van die polisie, het Maandag gesê die skietery het Sondag plaasgevind toe die polisie se taakmag vir onwettige mynbou en ander sekuriteitsondernemings op ŉ myn in Vaal Reefs buite Orkney toegeslaan het nadat hulle inligting rakende onwettige mynbedrywighede by dié myn ontvang het. Twee verdagtes is gedurende die operasie in hegtenis geneem. Die verdagtes is onderskeidelik by mynskag-ses en mynskag-sewe in hegtenis geneem. Daar is ook beslag gelê op ŉ 40 kg-sak met gouddraende materiaal en twee batterye. Volgens Botma is ŉ saak van poging tot moord aanhangig gemaak in verband met die gewonde sekuriteitswag. Die verdagtes sal na verwagting binnekort in die Orkney-landdroshof verskyn. Die Valke ondersoek die voorval, het Botma gesê.